****

Анкетно проучване на потребностите на работодателите от работна сила (2023)

****

****

**АНАЛИТИЧЕН ДОКЛАД**

**Анкетно проучване на потребностите на работодателите от работна сила**

**(2023)**

**Съдържание**

[Методологични бележки 4](#_Toc146704360)

[Подготовка на изследването 4](#_Toc146704361)

[Провеждане на изследването 6](#_Toc146704362)

[Обработка на резултатите 7](#_Toc146704363)

[Последващ контрол 8](#_Toc146704364)

[II.Резултати 10](#_Toc146704365)

[1.Едномерни разпределения. 10](#_Toc146704366)

[Въпрос 1. „Q1. Моля, отбележете кои от посочените умения считате, че е най-необходимо и важно да притежава персоналът във Вашата фирма/организация?“ 13](#_Toc146704367)

[Въпрос 2. „Q2. Коя компетентност считате за най-важна за 14](#_Toc146704368)

[персонала във Вашата фирма/организация?“ 14](#_Toc146704369)

[Q2.1. Считате ли, че е налице потребност за провеждане на обучение по посочената в предходния въпрос компетентност? 15](#_Toc146704370)

[Въпрос 3. „Q3. В следващите 6 месеца ще търсите ли нов персонал?“ 15](#_Toc146704371)

[Q3.1. През следващите 12 месеца очаквате да освободите персонал най-често поради: 15](#_Toc146704372)

[Въпрос 4 . „Q4. През следващите 12 месеца смятате ли да наемате специалисти с квалификация по някоя/и от следните професии:“ 16](#_Toc146704373)

[Въпрос 5 . „Q5. През следващите 12 месеца предвиждате ли да наемате специалисти с квалификация по следните професии, изискващи правоспособност и/или висше образование“ 18](#_Toc146704374)

[Въпрос 6 . „Q6. Ще имате ли потребност от работници без специална квалификация през следващите 12 месеца?“ 19](#_Toc146704375)

[Въпрос 7 . „Q7. За заявените по-горе потребности срещате ли затруднения при намиране на работна сила?“ 19](#_Toc146704376)

[Q7.2. За коя от посочените професии смятате, че имате най-големи затруднения в намирането на работна сила? 20](#_Toc146704377)

[Q7.3. Как бихте преодолели затрудненията, които изпитвате при осигуряването на заявените от Вас потребности от нов персонал? 21](#_Toc146704378)

[Въпрос 8. „Q8.Очаквате ли след 3-5 години да търсите и наемете на работа специалисти с висше образование, в т.ч. и от спец. от регулираните професии?“ 21](#_Toc146704379)

[Q9. Считате ли, че след 3-5 години ще имате потребност от специалисти със средно обр. в посочените по-долу проф. направления? 25](#_Toc146704380)

[ІІІ. Резултати. Двумерни разпределения. 28](#_Toc146704381)

[Търсенето на работна сила по области 28](#_Toc146704382)

[Търсенето на работници и специалисти по сектори на икономиката 42](#_Toc146704383)

[Търсенето на кадри с висше образование през следващите 3 – 5 години по области 43](#_Toc146704384)

[Търсенето на кадри със средно образование през следващите 3 – 5 години по области 44](#_Toc146704385)

[**Основни изводи:** 48](#_Toc146704386)

[**ПРИЛОЖЕНИЯ:** 50](#_Toc146704387)

# Методологични бележки

## Подготовка на изследването

Анкетното проучване на потребностите на работодателите от работна сила има за цел да събере и анализира актуална информация относно професиите, компетенциите, знанията и уменията на търсените от работодателите кадри. Събираната информация се отнася за търсенето на работна сила, както през предстоящите 12 месеца, така и за следващите от 3 до 5 години. Резултатите от проучването ще се използват за прогнозиране търсенето на труд в краткосрочен план, както и за определяне на план-приема в професионалните и висшите училища през следващата година.

Проучвания на потребностите от работна сила сред българските работодатели се провеждат регулярно от 2018 г. През 2023 г. за първи път такова проучване се провежда еднократно, само с една вълна, докато предишните се провеждаха в две вълни – пролетна и есенна, за да се оценят сезонните влияния в търсенето на труд.

Във връзка с пандемичната криза, в периода от Вълна 1 на 2020 г. до Вълна 2 на 2022 г. в анкетната карта бяха включени въпроси, касаещи влиянието на COVID-19 върху търсената от работодателите работна сила. Тези въпроси логично отпаднаха с отшумяване на пандемията COVID-19. Освен това, от Вълна 1 на 2022 г. въпрос №10. „Очаквате ли след 3-5 години да търсите и наемете на работа специалисти с висше образование?“, е преформулиран, като отговорите са разширени и допълнени, включвайки специалности от регулираните професии съгласно списъка на МОН на основание  чл. 9, ал. 3, т. 14 от Закона за висшето образование.

От 2023 г., съобразявайки се с промените в нормативната база касаеща изследването, последното се провежда веднъж в годината в периода юни-юли. Освен това, във въпросника настъпват следните промени: въпрос Q1 е опростен като под-въпросите са намалени до 12 бр.; отговорите и разясненията на въпрос Q2 са преформулирани; добавен е въпрос Q2.1, касаещ изясняването на необходимостта от обучение по компетентностите от въпрос Q2; от въпрос Q3 е премахнат отговор, касаещ COVID-19; премахнати са въпросите, касаещи влиянието на COVID-19 върху търсената работна сила; добавен е въпрос Q7.1, изясняващ най-важното затруднение на работодателите при намиране на работна сила; добавен е въпрос Q7.3, с който да се разкрият подходите на работодателите за преодоляване на затрудненията при осигуряването на заявените потребности от нов персонал. Останалите въпроси от анкетната карта са преномерирани, съобразно настъпилите в предхождащите ги въпроси промени.

За да се осигури представителност на резултатите от изследването и да се постигне целевият брой интервюта (4000) e излъчена случайна извадка от приблизително 10000 работодатели, извършващи дейност на територията на Република България, стратифицирани едновременно по 28 области и 10 сектора на дейност (общо 280 страти)[[1]](#footnote-1). Броят на единиците (работодателите) във всяка страта е пропорционален на броя на заетите лица във всяка аналогична страта в генералната съвкупност на всички предприятия в България (около 401 хил.). Разпределението на целевия брой на интервютата по области е следното:

**Таблица 1.** Разпределение на целевия брой интервюта по области

|  |  |
| --- | --- |
| **Област** | **Брой интервюта** |
| Благоевград | 204 |
| Бургас | 280 |
| Варна | 303 |
| Велико Търново | 106 |
| Видин | 30 |
| Враца | 60 |
| Габрово | 59 |
| Добрич | 86 |
| Кърджали | 54 |
| Кюстендил | 61 |
| Ловеч | 57 |
| Монтана | 48 |
| Пазарджик | 107 |
| Перник | 56 |
| Плевен | 100 |
| Пловдив | 385 |
| Разград | 45 |
| Русе | 113 |
| Силистра | 41 |
| Сливен | 72 |
| Смолян | 54 |
| София-град | 1141 |
| Софийска | 102 |
| Стара Загора | 154 |
| Търговище | 42 |
| Хасково | 114 |
| Шумен | 72 |
| Ямбол | 54 |
| **Общо** | **4000** |

За целите на събирането на информация относно търсенето на работна сила от работодателите, беше съставена и изцяло наново програмирана онлайн анкета в среда на продукта LimeSurvey, инсталиран на сървърите на Агенцията по заетостта. Тук трябва да се отбележи, че от 2023 г. вече се използва най-актуалната версия на LimeSurvey – 6.1, която не само включва многобройни промени в дизайна и проектирането на анкетната карта, но и осигурява повишено равнище на киберсигурност.

Анкетната карта съдържа общо 22 въпроса, от които 8 въпроса са свързани с демографията на предприятията на работодателите (наименование, ЕИК, брой заети, сектор на дейности и т.н.) и 14 въпроса, касаещи конкретната тематика на изследването (знания, умения, компетентности, необходимост от работна сила и т.н.).

## Провеждане на изследването

Теренната работа по анкетното проучване за 2023 г. се проведе в периода: 1 юни - 14 юли 2023 г., използвайки онлайн въпросника.

В резултат положените усилия от служителите на АЗ по време на теренната работа се получиха общо **4 252 реално завършени интервюта**, което доведе до обща норма на отговаряемост[[2]](#footnote-2), възлизаща на 42,6%.

Резултатите по области са следните (Таблица №2):

**Таблица 2.** Разпределение на броя на реалните анкети и нормите на отговаряемост по области

|  |  |  |
| --- | --- | --- |
| **Област** | **Брой реални анкети** | **Норма на отговаряемост** |
| Благоевград | 207 | 51,9% |
| Бургас | 297 | 59,0% |
| Варна | 327 | 48,4% |
| Велико Търново | 150 | 54,2% |
| Видин | 35 | 52,2% |
| Враца | 66 | 42,3% |
| Габрово | 75 | 46,3% |
| Добрич | 111 | 68,5% |
| Кърджали | 64 | 47,8% |
| Кюстендил | 71 | 61,2% |
| Ловеч | 74 | 56,1% |
| Монтана | 72 | 60,5% |
| Пазарджик | 121 | 45,5% |
| Перник | 60 | 50,8% |
| Плевен | 116 | 47,2% |
| Пловдив | 307 | 31,6% |
| Разград | 59 | 52,7% |
| Русе | 118 | 43,1% |
| Силистра | 56 | 65,1% |
| Сливен | 72 | 43,9% |
| Смолян | 68 | 50,4% |
| София-град | 1103 | 32,7% |
| Софийска | 117 | 46,1% |
| Стара Загора | 164 | 38,3% |
| Търговище | 56 | 53,3% |
| Хасково | 128 | 56,6% |
| Шумен | 94 | 51,9% |
| Ямбол | 64 | 49,6% |
| **Общо** | **4252** | **42,6%** |

Най-ниска е отговаряемостта в област Пловдив (31,6%), а най-висока в област Добрич (68,5%).

От гледна точка на успеваемостта[[3]](#footnote-3), в 26 от 28-те области целевият брой анкети е постигнат, в област София-град са изпълнени 96,7% от целевите анкети, а в област Пловдив 79,7% от тях.

Впоследствие, при претеглянето на данните, резултатите от изследването са балансирани.

## Обработка на резултатите

Формираната в резултат на анкетирането, база от данни, беше експортирана и трансформирана във формат, подходящ за използване в специализирания статистически софтуерен продукт IBM SPSS вер. 26, за по-нататъшна обработка и анализ.

След провеждането на първоначален преглед на теренната работа, беше установено, че в общата база с данни на изследването присъстват предприятия, които не са част от първоначално излъчената случайна извадка, поради което тези предприятия бяха изключени от анализа на резултатите, с оглед избягване на „деформирането“ на данните и нарушаването на представителността на информацията.

От базата данни, също така, са изключени и: фиктивни, тестови, дублирани, празни и/или частично попълнени анкети.

След като бяха получени окончателните 4 252 реални анкети, данните бяха подложени на вторичен логически оглед. В резултат на това, бяха открити някои дребни неточности (напр. липса на сектор на дейност на предприятието), които бяха отстранени посредством импутация на данни от оригиналната извадка на предприятията. Освен това, отговорите на отворения въпрос Q7.1 бяха кодирани, с оглед последващата им статистическа обработка.

С оглед възпроизвеждането на генералната съвкупност от предприятия-работодатели, бяха генерирани пост-стратификационни тегла за всички предприятия от извадката. Отделното тегло на дадено предприятие се определя като отношение между броя на предприятията в дадената страта на генералната съвкупност и броя на предприятията, реално анкетирани от тази страта, в която попада това предприятие. Отделните страти (общо 112 на брой) са формирани от 28-те области на България и големината на предприятието в 4 групи (до 9, 10 – 49, 50 – 249 и 250+ заети). *Пример*: в област Видин в интервала 10-49 заети в генералната съвкупност са налице 286 предприятия, от тях реално анкетирани (принадлежащи на случайната извадка) са 5. Следователно, теглото на всяко от тези 5 предприятия ще бъде 286/5=57,2, тоест всяко едно от тези предприятия ще „представлява“ по около 57 предприятия от тази страта от генералната съвкупност на предприятията (предприятия от област Видин с „големина“ 10-49 заети).

След претеглянето на данните, последните са подложени на статистическа обработка. В резултат на това са получени едномерни и двумерни честотни разпределения (таблици) по всички основни изследвани признаци (въпроси) в абсолютен (брой) и относителен вид (в проценти), съгласно спецификата на тези признаци.

**Забележка**: При анализа на разпределенията трябва да се има предвид, че резултатите, получени чрез използването на представителна (случайна) извадка, са във формата на статистически оценки. Последните се характеризират с това, че са обременени с т.нар. стохастични грешки и важат с определена гаранционна вероятност (обикновено 95%).

## Последващ контрол

За проверка на „качеството“ на теренната работа, беше излъчена случайна 10%-на контролна извадка от реално анкетирани предприятия, както следва (Таблица 3):

**Таблица 3.** Разпределение на контролните интервюта по области

|  |  |
| --- | --- |
| **Област** | **Брой**  **контролни интервюта** |
| Благоевград | 21 |
| Бургас | 30 |
| Варна | 33 |
| Велико Търново | 15 |
| Видин | 3 |
| Враца | 7 |
| Габрово | 7 |
| Добрич | 11 |
| Кърджали | 6 |
| Кюстендил | 7 |
| Ловеч | 7 |
| Монтана | 7 |
| Пазарджик | 12 |
| Перник | 6 |
| Плевен | 12 |
| Пловдив | 31 |
| Разград | 6 |
| Русе | 12 |
| Силистра | 6 |
| Сливен | 7 |
| Смолян | 7 |
| София-град | 110 |
| Софийска | 12 |
| Стара Загора | 16 |
| Търговище | 6 |
| Хасково | 13 |
| Шумен | 9 |
| Ямбол | 6 |
| **Общо** | **425** |

С попадналите в контролната извадка предприятия е установен контакт в периода 20-28 юли 2023г., с оглед проверка на „истинността“ на проведеното анкетно проучване. На всички предприятия, попаднали в контролната извадка бяха зададени три контролни въпроса, с които беше проверено действителното участие на респондентите в проведеното проучване. Резултатите от контролната анкета са показани в таблица 4.

**Таблица 4.** Резултати от контролните интервюта по области

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Област | Q2. Коя ключова компетентност считате за най-важна за персонала във Вашата фирма/организация? | | | Q3. В следващите 12 месеца ще търсите ли нов персонал? | | | Q7. За заявените по-горе потребности срещате ли затруднения при намиране на работна сила? | | |
| Верни отговори: | Да | Не | Н.О\* | Да | Не | Н.О | Да | Не | Н.О |
| Благоевград | 14 | 3 | 4 | 16 | 1 | 4 | 15 | 2 | 4 |
| Бургас | 16 | 5 | 9 | 17 | 4 | 9 | 18 | 3 | 9 |
| Варна | 16 | 6 | 11 | 20 | 2 | 11 | 20 | 2 | 11 |
| Велико Търново | 7 | 1 | 7 | 8 | 0 | 7 | 7 | 1 | 7 |
| Видин | 3 | 0 | 0 | 3 | 0 | 0 | 3 | 0 | 0 |
| Враца | 5 | 1 | 1 | 5 | 1 | 1 | 6 | 0 | 1 |
| Габрово | 4 | 0 | 3 | 3 | 1 | 3 | 4 | 0 | 3 |
| Добрич | 5 | 1 | 5 | 6 | 0 | 5 | 6 | 0 | 5 |
| Кърджали | 4 | 2 | 0 | 6 | 0 | 0 | 5 | 1 | 0 |
| Кюстендил | 3 | 1 | 3 | 3 | 1 | 3 | 3 | 1 | 3 |
| Ловеч | 3 | 0 | 4 | 2 | 1 | 4 | 3 | 0 | 4 |
| Монтана | 4 | 2 | 1 | 5 | 1 | 1 | 5 | 1 | 1 |
| Пазарджик | 5 | 3 | 4 | 7 | 1 | 4 | 6 | 2 | 4 |
| Перник | 2 | 1 | 3 | 3 | 0 | 3 | 3 | 0 | 3 |
| Плевен | 6 | 2 | 4 | 7 | 1 | 4 | 8 | 0 | 4 |
| Пловдив | 16 | 4 | 11 | 19 | 1 | 11 | 18 | 2 | 11 |
| Разград | 4 | 2 | 0 | 5 | 1 | 0 | 6 | 0 | 0 |
| Русе | 5 | 1 | 6 | 6 | 0 | 6 | 5 | 1 | 6 |
| Силистра | 1 | 3 | 2 | 2 | 2 | 2 | 4 | 0 | 2 |
| Сливен | 2 | 1 | 4 | 3 | 0 | 4 | 3 | 0 | 4 |
| Смолян | 3 | 3 | 1 | 6 | 0 | 1 | 5 | 1 | 1 |
| София-град | 56 | 12 | 42 | 60 | 8 | 42 | 59 | 9 | 42 |
| Софийска | 4 | 1 | 7 | 5 | 0 | 7 | 4 | 1 | 7 |
| Стара Загора | 5 | 3 | 8 | 6 | 2 | 8 | 8 | 0 | 8 |
| Търговище | 3 | 3 | 0 | 4 | 2 | 0 | 5 | 1 | 0 |
| Хасково | 6 | 2 | 5 | 8 | 0 | 5 | 7 | 1 | 5 |
| Шумен | 3 | 1 | 5 | 3 | 1 | 5 | 4 | 0 | 5 |
| Ямбол | 3 | 2 | 1 | 5 | 0 | 1 | 5 | 0 | 1 |
| Общо | 208 | 66 | 151 | 243 | 31 | 151 | 245 | 29 | 151 |
| Дял на верните/неверни отговори от всички отговорили | 75.9% | 43.7% |  | 88.7% | 20.5% |  | 89.4% | 19.2% |  |

В периода на провеждане на контролното интервю 20-28 юли откликнаха общо 274 респондента от определените 425 (64,5%). Останалите 171 или не пожелаха да вземат участие в интервюто поради ангажираност или не бяха открити. На първия контролен въпрос от всички 274 участници правилен отговор посочиха 208 респондента, а 66 посочиха различен отговор от този, който са посочили в анкетната карта. Така на първия контролен въпрос са регистрирани 75,9% верни отговора. На другите два въпроса неточните отговори са по-малко и процентите на верни отговори са по-високи, съответно – 88,7% на втория въпрос и 89,4% на третия. Обобщавайки резултата от контролното анкетиране установихме, че почти 85% от отговорите на взелите участие в анкетирането респонденти са верни, с което определяме валидността на проведеното анкетно проучване за автентично, изразяващо с голяма вероятност мнението на българските работодатели.

# II.Резултати

## 1.Едномерни разпределения.

Получените в резултат на проведеното изследване данни са претеглени с теглата, формирани при първоначалното излъчване на извадката, ажустирани с коефициент, отразяващ нормата на отговаряемост във всяка отделна страта (област). По този начин генералната съвкупност е пресъздадена успешно, а нейният обем е оценен на **401 275** предприятия, те са с 22 600 повече (+6,0%) от предприятията, участвали в проучването през есента на 2022 г.

Профил на работодателите, участвали в проучването.

Фиг.1 Разпределение по икономически дейности на работодателите.

Най-широко са представени фирмите, опериращи в дейностите търговия (G), транспорт (H) и хотелиерство и ресторантьорство (I) с дял от 37,2%, следват работодателите в държавно управление (О), образование (Р), хуманно здравеопазване и социални дейности (Q) с дял от 14,5% и на трето място е индустрията, където влизат дейностите преработваща промишленост (С), добивна промишленост (В), производство и разпределение на електрическа и топлинна енергия и на газообразни горива (D) и доставяне на води; канализационни услуги, управление на отпадъци и възстановяване (Е) с дял от 12,5%. Останалите сектор са с численост, която им определя под 10% дял от общата численост. Най-ниска представителност имат предприятията от сектор операции с недвижими имоти (L) – 1,9% (фиг.1).

Административните области в страната са представени пропорционално на икономическата активност в съответните региони. (Таблица 5.) Най-голям е делът на предприятията в големите индустриални центрове – София-град – 28,5% от всички 401 275 предприятия, Пловдив с 9,6%, Варна и Бургас съответно със 7,6% и 7,0%. Най-слабо е представителството в област Видин с 0,8% от предприятията, следвана от области Силистра – с 1,0%, Търговище и Разград с по 1.1%. Условно областите можем да разделим на 4 клъстера според представителността на проучваните предприятия, като София-град е обособена като отделна група с 28,5% или повече от ¼ от всички активни предприятия. Вторият клъстер обхваща областите излъчили предприятия с дял в общата съвкупност между 5% и 10%. Те са общо 4 (области Пловдив, Варна, Бургас и Благоевград). Следващият, трети клъстер обхваща областите с предприятия формиращи дял от 2% до 5% от общата съвкупност. Те са общо 8, начело със Стара Загора – с 3,9%, Хасково – с 2,8%, Русе - с 2,8%, Пазарджик – с 2,7%, Велико Търнова – с 2,6% и др. Най-многочислен е последният, четвърти клъстер, с общо 15 области с дял на представените фирми до 2% от общата численост. Това са области с потенциал за икономическо развитие, сред които са области като Шумен, Сливен, Враца, Габрово, Кюстендил, Перник, Ловеч и др. В първите три клъстера присъстват 5 области от Северна България (17,7%), останалите 8 са от Южна България с дял от 62,2% от всички работодатели в страната.

**Таблица 5.** Разпределение на областите според дела на представените предприятия

|  |  |  |
| --- | --- | --- |
| **Област** | **Брой работодатели** | **Дял от общата численост, %** |
| София-град | 114333 | 28.5% |
| Пловдив | 38663 | 9.6% |
| Варна | 30379 | 7.6% |
| Бургас | 28130 | 7.0% |
| Благоевград | 20446 | 5.1% |
| Стара Загора | 15484 | 3.9% |
| Хасково | 11419 | 2.8% |
| Русе | 11378 | 2.8% |
| Пазарджик | 10739 | 2.7% |
| Велико Търново | 10598 | 2.6% |
| Софийска | 10211 | 2.5% |
| Плевен | 10047 | 2.5% |
| Добрич | 8636 | 2.2% |
| Сливен | 7195 | 1.8% |
| Шумен | 7193 | 1.8% |
| Кюстендил | 6164 | 1.5% |
| Враца | 6041 | 1.5% |
| Габрово | 5966 | 1.5% |
| Ловеч | 5739 | 1.4% |
| Перник | 5576 | 1.4% |
| Смолян | 5441 | 1.4% |
| Кърджали | 5399 | 1.3% |
| Ямбол | 5376 | 1.3% |
| Монтана | 4828 | 1.2% |
| Разград | 4540 | 1.1% |
| Търговище | 4216 | 1.1% |
| Силистра | 4106 | 1.0% |
| Видин | 3032 | 0.8% |

Разпределението на предприятията според числеността на наетия персонал е представено на Фиг.2.

90,1% от фирмите са от типа микро предприятия с до 9 наети лица, следват малките с персонал от 10 до 49 лица, които съставляват 8,0% от общата съвкупност, средни са 1,7% с персонал от 50 до 249 души, а големите предприятия са едва 0,2% от всички 401275 изследвани субекта.

Фиг. 2. Разпределение на предприятията по тип предприятие според числеността на наетия персонал

Прегледът на резултатите от отговорите по въпросника показва следната картина :

Въпрос 1. „Q1. Моля, отбележете кои от посочените умения считате, че е най-необходимо и важно да притежава персоналът във Вашата фирма/организация?“ .

С него се цели да се събере информация за това, дали българските работодатели разбират ролята на уменията като ключова за успеха на тяхната дейност. Дали се ориентират във формулировките на уменията като качество на работната сила. И не на последно място, кои са онези умения, които те определят като приоритетни. Като отговори на затворения въпрос бяха предложени 12 ключови умения, които покриват основните трансверсални умения, формулирани в ESCO[[4]](#footnote-4) класификатора. За 84,1% от всички работодатели умението за самоконтрол и дисциплина, се оказва най-необходимо и важно. Комуникативните умения и уменията за сътрудничество (работа в екип) са важни за 81,2% от работодателите, а уменията за решаване на проблеми се посочват от 76,2% на първо място. Тези резултати се доближават до резултатите от второто проучване през 2022 г., като дела на работодателите, посочили тези умения е нараснал със 7 пункта за последната година. Продължава тенденцията работодателите да разчитат на първо място на способността на наетия персонал да управлява емоциите и да спазва правилата.

## Въпрос 2. „Q2. Коя компетентност считате за най-важна за

## персонала във Вашата фирма/организация?“

Респондентите избират от предложените 8 ключови компетентности, включени в Рамката за ключови компетентности за учене през целия живот, приета с Препоръката на Съвета на Европа и Европейския Парламент през 2006 г., а именно: Личностна и социална компетентност; Езикова грамотност; Предприемаческа компетентност; Цифрова компетентност; Математическа компетентност; Гражданска компетентност; Многоезикова компетентност; Компетентност за културна осведоменост и изява. Целта е българските работодатели да посочат, кои са важните компетентности, които гарантират успешната работа на търсения от тях персонал. Така, ще може да се приоритизират обученията, като се акцентира върху тези, изграждащи търсените от бизнеса ключови компетентности. Резултатите показват предимство за Личностната и социална компетентност, която се посочва от всеки четвърти работодател за най-важна, следва - Езиковата грамотност – с 14,3% дял и Предприемаческата компетентност – с 9,7%. (виж фиг.3)

Фиг.3. Търсените от работодателите компетентности

Една четвърт от работодателите не припознават като важна нито една от предложените компетентности. Този висок процент идва да покаже, че българският работодател все още малко познава системите за оценка на уменията на работната сила. Друга причина за големия брой не посочили важната за тяхната фирма компетентност е фактът, че анкетната карта много често се попълвана от обслужващата счетоводна къща, която като правило се грижи и за управлението на човешките ресурси при микро фирмите с персонал до 10 души.

Q2.1. Считате ли, че е налице потребност за провеждане на обучение по посочената в предходния въпрос компетентност?

Почти половината от работодателите (49,8%) не смятат, че е необходимо обучение за придобиване на ключови компетентности. Това показа, че нагласите им са да открият работници и специалисти с налични, важни за тяхната дейност компетентност. Друг смущаващ резултат е, че само малко над 1/3 от анкетираните смятат, че е необходимо обучение по време на работа. Други 28,4% пък очакват търсените от тях работници и специалисти да преминат обучение преди да бъдат назначени, което предполага, че те трябва или сами да финансират обучението си с условие, че работодателят ще ги назначи или да се възползват от услугите на АЗ, където работодателят да поръча какви обучения да преминат кандидатите за разкритите от него работни места (мярката по чл.63 от ЗНЗ).

Въпрос 3. „Q3. В следващите 6 месеца ще търсите ли нов персонал?“

Ключов въпрос в изследването, който цели събиране на количествена информация за броя на предполагаемите назначения/респективно съкращения в следващите 12 месеца. Претеглените данни от проучването показват, че 55 376 работодатели в страната имат намерение да наемат персонал през следващите 12 месеца, а само 12 600 ще съкращават. Преобладаващата част от работодателите (83,1%) няма да наемат персонал през следващите 12 месеца. Ако в края на 2021 г. броят на наетите по трудово и служебно правоотношение лица при включените в базата 401 275 работодателя са били 2 248 934, то вероятният брой работни места, които се очаква да бъдат съкратени в следващите 12 месеца се изчисляват на 70 618.

Q3.1. През следващите 12 месеца очаквате да освободите персонал най-често поради:

На този допълващ въпрос се предложени 6 отговора, от които работодателите да изберат: Намаляване на обема на продажби/производство, Икономически причини, Недостатъчни професионални и личностни умения на персонала, Финансови причини, Естествени причини и Друго. Най-голям дял от работодателите, заявили, че ще съкращават персонал посочват като причина намаляването на обема на продажби/производство – 31% (3 900 фирми), следваща по численост посочена причина е Друго – с 27%. Този висок дял на посочилите друго най-вероятно се дължи отново на факта, че анкетите се попълват предимно от аутсорсинг обслужващи фирми, които не се ангажират с посочване на конкретна причина за предвидените съкращения. На фиг.4 е представен сравнителен анализ на причините за намаляване на персонала през последните 2 години.

Фиг.4 Сравнителен анализа на причините за намаляване на персонала през 2023 г. и 2022 г.

Нараства делът спрямо предходната година на работодателите, посочващи като причина за намаляване на персонала естествените причини (подразбира се пенсиониране) от 7% на 20%. Финансови затруднения са причина за намаляване на персонала при 11% от работодателите, заявяващи съкращения при 5% през 2022 г. Недостатъчните професионални и личностни умения като причина за намаляване на персонала се посочват от 6% от работодателите при 4% през 2022 г. Тази картина показва, че основните неблагоприятни фактори на пазара на труда през 2023 г. се свеждат до застаряваща работна сила, финансови затруднения, породени от висока инфлация, респективно повишаване на лихвите по кредитите и недостатъчни умения на свободната работна сила. Фактът, че намаляването на обема на продажбите, като причина за съкращения през 2023 г. се посочва от по-малко работодатели, говори, че икономическата активност в страната, въпреки редицата неблагоприятни фактори напоследък, не води до свиване на трудовия пазар.

Въпрос 4 . „Q4. През следващите 12 месеца смятате ли да наемате специалисти с квалификация по някоя/и от следните професии:“

Въпрос 4 позволява да се събере количествена информация за броя на търсените от българските работодатели специалисти с професионална квалификация по различни професии през следващите 12 месеца. На респондентите са предложени да избират от 179 професии от СППОО, които по експертна оценка на АЗ са най-често срещаните в обявите за търсене на професионалисти. За база са ползвани всички 55 376 работодатели, които заявяват във въпрос 3, че ще търсят нов персонал следващите 12 месеца. Претеглените резултати от анкетите поставят на челното място, като най-търсена, професията машинен оператор с 14 775 заявки. Най-много 12 728 (84.6% от всички заявки) са посочени от фирми, опериращи в сектор Индустрия (С преработваща промишленост, В добивна промишленост, D производство и разпределение на електрическа и топлинна енергия и Е доставяне на води; канализационни услуги, управление на отпадъци и възстановяване). Това са предимно професии от единична група 7223 (НКПД-2011), като оператори на машини в шивашката и обувна промишленост, хранителната, металообработването и машиностроенето, химическата промишленост, а също така оператори в добива на горива, електро и топло централите. В транспорта са посочили необходимост от 950 оператори на машини, в строителството - малко над 400, в селското, горско и рибно стопанство, те са близо 600, а 105 са заявените оператори в печатарския бизнес. (Виж Приложение 2).

Втората най-търсена професия, е тази на шивача с 8 653 заявки, следват готвач – с 8 602 и строител – с 8 297 заявки. В таблица 6 са представени двадесетте най-търсени специалисти с квалификация според заявените потребности на работодателите през следващите 12 месеца.

**Таблица 6**. Двадесетте най-търсени професии през следващите 12 месеца

|  |  |
| --- | --- |
| **Наименование на професията** | **Брой търсени специалисти** |
| Машинен оператор | 14775 |
| Шивач | 8653 |
| Готвач | 8602 |
| Строител | 8297 |
| Сервитьор-барман | 6522 |
| Оператор в производството на облекло | 6236 |
| Строител – монтажник | 5706 |
| Камериер | 4386 |
| Оперативен счетоводител | 4099 |
| Оператор в дървообработването | 3148 |
| Шлосер | 3022 |
| Електротехник | 2963 |
| Водач на МПС за обществен превоз | 2890 |
| Социален асистент | 2763 |
| Офис – секретар | 2554 |
| Работник в дървообработването | 2551 |
| Болногледач | 2524 |
| Помощник в строителството | 2457 |
| Заварчик | 2444 |
| Касиер | 2365 |

Най-масово бизнесът изпитва нужда от работници и специалисти с техническа и технологична специалност. Тези с квалификации по професионално направление 52\_Техника са най-многочислени – с 37 866 заявки, следват тези в професионално направление 54\_Производство и преработка – с 31 058 и 81\_Услуги за личността – с 26 994. Разпределението на всички търсени професии по професионални направления е представено но фиг.5

Фиг.5 Разпределение на търсените специалисти със средно образование по професионални направления

Въпрос 5 . „Q5. През следващите 12 месеца предвиждате ли да наемате специалисти с квалификация по следните професии, изискващи правоспособност и/или висше образование“ С този въпрос се очаква работодателите, които са отговорили, че ще търсят персонал следващите 12 месеца да посочат от какви специалисти с висше образование или правоспособност имат нужда. Предложен е списък с 38 най-често срещани професии в обявите за свободни работни места. Общо заявените потребности на работодателите от специалисти с висше образование и такива, с валидно свидетелство за правоспособност се оценява на 58 332 работни места, като 15 320 от тях (26,3%) не са сред предложените 38 професии. В сравнение с последното проучване през 2022 г. се наблюдава нарастване с 26,8% на потребностите от висшисти. При 22 от професиите се отчита повишено търсене, а при 16 – намалено. С най-голям ръст се оценяват професии като продуктов мениджър, преподавател, агроном, оператор на металорежещи машини, лекар и др. Намалява интересът спрямо професии като водач автобусни превози, водач на селскостопански машини, програмист-технолог и др. На фиг.6 е показано разпределението на двадесетте най-търсени специалисти с висше образование или правоспособност.

Фиг.6 Разпределение на 20-те най-търсени специалисти с висше образование или правоспособност

Медицинските специалисти по численост превъзхождат останалите, следват учители и преподаватели, шофьори и инженери.

Въпрос 6 . „Q6. Ще имате ли потребност от работници без специална квалификация през следващите 12 месеца?“ Тук търсените кадри работодателите посочват от списък с 8 (от 11) групи професии от клас 9\_Професии, не изискващи специална квалификация. Общият брой на потребностите през следващите 12 месеца на работници без специална квалификация се оценява на 49 113, като през 2022 г. те са били 48 554. Търсенето на общи работници и през следващите 12 месеца ще се запази на нивото от предходната година, докато при специалистите са наблюдава нарастване. Това показва, че тенденциите за наемане на лица без квалификации ще намалява за сметка на работниците с квалификация. Сред най-търсените работници без квалификация, са тези, в преработващата промишленост, следват помощниците при приготвяне на храни и селскостопанските работници.

Въпрос 7 . „Q7. За заявените по-горе потребности срещате ли затруднения при намиране на работна сила?“ С въпрос 7 се цели да се определи напрегнатостта на трудовия пазар. Т.е. колко бързо даден работодател може да намери търсените кадри. Резултатът е показан на фиг.7.

Фиг.7 Дял на работодателите, които срещат или не трудности при наемане на работна сила

Повече от 60% от работодателите посочват затруднения при намиране на търсените хора с умения.

Q7.2. За коя от посочените професии смятате, че имате най-големи затруднения в намирането на работна сила? Конкретните професии, за които трудно се намират кадри са класирани в отговорите на въпрос 7.1. На първо място по дял на работодатели, посочили конкретната професия, за която трудно намират подходящи хора е професията готвач, следват - продавач-консултант, машинен оператор и шивач. Прави впечатление, че в челните 20 професии, посочени от работодателите, като проблемни по отношение на намирането на подходящи хора, са характерни за сектори, в които условията на труд и заплащането не са от най-предпочитаните за търсещите работа. Това са секторите ресторантьорство, търговия, преработвателна промишленост и шиене на облекла. Затрудненото намиране на подходящи кадри в голяма степен определя и характера на трудовия пазар. Често, голямото търсене на труд се обуславя от така наречената „заместваща заетост“. Застаряването на населението и отпадането от трудовия пазар по естествени причини, лошите условия на труд и заплащане са сред основните фактори за големия дял на „заместващата заетост“. Последните пет проучвания на потребностите на работодателите в челната петица на най-трудните за намиране професии са посочените и при това проучване. Търсенето на решение за намаляване на заместващата заетост установяваме през отговорите на допълнителния въпрос 7.3.

Q7.3. Как бихте преодолели затрудненията, които изпитвате при осигуряването на заявените от Вас потребности от нов персонал? От предложените 5 мерки, работодателите оценяват, като най-ефективна обучението на работното място, посочена от 42,8% от всички, заявили затруднения при намиране на нов персонал. На второ място с 25% от участниците в анкетирането, е оценена мярката - обучение преди наемането, а на трето - привличане („кражба“) на кадри от конкурентни компании (Head hunting) с 22,4%. Положителен е фактът, че голяма част от работодателите, изпитващи затруднения при намиране на подходящи кадри се насочват към обучението на работното място. Това ще им позволи да наемат и неподготвени хора, но притежаващи базови умения, които в хода на работата да надграждат и развиват.

С въпроси 8 и 9 в анкетата се цели определяне на прогнозната численост на средните и висши специалисти, от които ще имат нужда работодателите след 3 до 5 години. Това е цикълът за подготовка на специалисти във формалното образование. Така резултатите от допитването ще могат да се вземат предвид при план-приема за професионалното образование и обучение и при приема във висшите училища.

Въпрос 8. „Q8.Очаквате ли след 3-5 години да търсите и наемете на работа специалисти с висше образование, в т.ч. и от спец. от регулираните професии?“ Сред изброените в анкетата специалности са маркирани и тези от регулираните професии. Взети са под внимание отговорите на всички работодатели, независимо от това, дали са посочили че ще търсят или не персонал през следващите 12 месеца. Оценено е мнението на всички активни български фирми за това, колко и какви специалисти с висше образование ще са им нужни след 3-5 години. Предложени са всички професионални направления от *Класификатора на областите на висшето образование и професионалните направления. Резултатите са представени в Таблица 7.*

Таблица 7. Заявени потребности от специалисти с висше образование през следващите 3-5 години по професионални направления.

|  |  |  |  |  |  |
| --- | --- | --- | --- | --- | --- |
| **Шифър** | **Области на висшето образование** | **шифър** | **Професионални направления** | **Заявени потребности за следващите 3-5 години** | |
| 1. | Педагогически науки | 1.1. | Теория и управление на образованието | 2005 |
|  |  | 1.2. | Педагогика | 13801 |
|  |  | 1.3. | Педагогика на обучението по… | 3633 |
| 2. | Хуманитарни науки | 2.1. | Филология | 2506 |
|  |  | 2.2. | История и археология | 1250 |
|  |  | 2.3. | Философия | 687 |
|  |  | 2.4. | Религия и теология | 662 |
| 3. | Социални, стопански и правни науки | 3.1. | Социология, антропология и науки за културата | 881 |
|  |  | 3.2. | Психология | 2177 |
|  |  | 3.3. | Политически науки | 402 |
|  |  | 3.4. | Социални дейности | 3259 |
|  |  | 3.5. | Обществени комуникации и информационни науки | 2590 |
|  |  | 3.6. | Право | 5188 |
|  |  | *специалност от регулирани професии* | | |
|  |  |  | *Право* | 3257 |
|  |  | 3.7. | Администрация и управление | 9725 |
|  |  | 3.8. | Икономика | 14507 |
|  |  | 3.9. | Туризъм | 11050 |
| 4. | Природни науки, математика и информатика | 4.1. | Физически науки | 4255 |
|  |  | 4.2. | Химически науки | 5038 |
|  |  | 4.3. | Биологически науки | 4328 |
|  |  | 4.4. | Науки за земята | 3993 |
|  |  | 4.5. | Математика | 2793 |
|  |  | 4.6. | Информатика и компютърни науки | 13578 |
| 5. | Технически науки | 5.1. | Машинно инженерство | 9708 |
|  |  | 5.2. | Електротехника, електроника и автоматика | 9802 |
|  |  | 5.3. | Комуникационна и компютърна техника | 5062 |
|  |  | 5.4. | Енергетика | 8817 |
|  |  | 5.5. | Транспорт, корабоплаване и авиация | 5529 |
|  |  | *специалност от регулирани професии* | | |
|  |  |  | *Корабоводене* | 1019 |
|  |  |  | *Електрообзавеждане на кораба* | 689 |
|  |  |  | *Корабни машини и механизми* | 1577 |
|  |  |  | *Корабна радиоелектроника* | 409 |
|  |  | 5.6. | Материали и материалознание | 597 |
|  |  | 5.7. | Архитектура, строителство и геодезия | 18512 |
|  |  | *специалност от регулирани професии* | | |
|  |  |  | *Архитектура* | 1607 |
|  |  | *специалност от регулирани професии* | | |
|  |  |  | *Геодезия, Маркшайдерство и геодезия* | 1533 |
|  |  |  | *Хидростроителство* | 1689 |
|  |  |  | *Транспортно строителство* | 4967 |
|  |  |  | *Водоснабдяване и канализация* | 2273 |
|  |  | 5.8. | Проучване, добив и обработка на полезни изкопаеми | 868 |
|  |  | 5.9. | Металургия | 2003 |
|  |  | 5.10. | Химични технологии | 2071 |
|  |  | 5.11. | Биотехнологии | 1916 |
|  |  | 5.12. | Хранителни технологии | 2536 |
|  |  | 5.13. | Общо инженерство | 1948 |
| 6. | Аграрни науки и ветеринарна медицина | 6.1. | Растениевъдство | 2472 |
|  |  | 6.2. | Растителна защита | 1352 |
|  |  | 6.3. | Животновъдство | 509 |
|  |  | 6.4. | Ветеринарна медицина | 1339 |
|  |  | *специалност от регулирани професии* | | |
|  |  |  | *Ветеринарна медицина* | 758 |
|  |  | 6.5. | Горско стопанство | 1480 |
| 7. | Здравеопазване и спорт | 7.1. | Медицина | 10239 |
|  |  | *специалност от регулирани професии* | | |
|  |  |  | *Медицина* | 8376 |
|  |  | 7.2. | Стоматология | 6891 |
|  |  | *специалност от регулирани професии* | | |
|  |  |  | *дентална медицина* | 5531 |
|  |  | 7.3. | Фармация | 2389 |
|  |  | *специалност от регулирани професии* | | |
|  |  |  | *Фармация* | 1877 |
|  |  | 7.4. | *Обществено здраве* | 2580 |
|  |  | *специалност от регулирани професии* | | |
|  |  |  | *Управление на здравните грижи* | 853 |
|  |  |  | *Кинезитерапия* | 1080 |
|  |  | 7.5. | Здравни грижи | 17949 |
|  |  | *специалност от регулирани професии* | | |
|  |  |  | *Медицинска сестра* | 7425 |
|  |  |  | *акушерка* | 493 |
|  |  |  | *медицински лаборант* | 1821 |
|  |  |  | *рентгенов лаборант* | 1265 |
|  |  |  | *рехабилитатор* | 2840 |
|  |  |  | *инспектор по обществено здраве* | 43 |
|  |  |  | *масажист* | 301 |
|  |  |  | *зъботехник* | 996 |
|  |  |  | *помощник фармацевт* | 425 |
|  |  |  | *лекарски асистент* | 1208 |
|  |  | 7.6. | Спорт | 731 |
|  |  | 8.1. | Теория на изкуствата | 322 |
|  |  | 8.2. | Изобразително изкуство | 721 |
|  |  | 8.3. | Музикално и танцово изкуство | 432 |
| 8. | Изкуства | 8.4. | Театрално и филмово изкуство | 859 |
|  |  | 9.1. | Национална сигурност | 593 |
|  |  | 9.2. | Военно дело | 2188 |
|  |  | *специалност от регулирани професии* | | |
| 9. | Сигурност и отбрана |  | *организация и управление на военните формирования на тактическо ниво* | 352 |
|  |  |  | *организация и управление на военните формирования на оперативно ниво* | 387 |
|  |  |  | *стратегическо ръководство на отбраната и въоръжените сили* | 725 |
| **Всичко заявени потребности** | | | | **230723** |

Най-голям брой висшисти са заявени в професионално направление „Технически науки“, близо 70 хил., следват тези в професионално направление „Социални, стопански и правни науки“ с близо 50 хил. и „Здравеопазване и спорт“ – с малко над 40 хил. (фиг.8)

Фиг.8 Търсените специалисти в висше образование през следващите 3-5 години по професионални направления

Q9. Считате ли, че след 3-5 години ще имате потребност от специалисти със средно обр. в посочените по-долу проф. направления? На работодателите беше предложен списък от 39 професионални направления от СППОО, от които те да посочат какви и колко специалисти ще са им нужни следващите 3 – 5 години. Претеглените резултати показват, че през следващите до 5 години бизнесът ще има нужда от 244 705 специалисти с професионална квалификация, като 227 586 са в поне едно от предложените професионални направления, а други 17 119 (7,5%) са в други. В анкетата не са включени професионалните направления: 21 Изкуства, 22 Хуманитарни науки и 32 Журналистика, масова комуникация и информация.

Разпределението на търсенето през следващите 5 години на специалисти с професионално образование по направления е показано на фиг.9.

Фиг.9 Дял на търсените специалисти с професионално образование през следващите 3-5 години по професионални направления (широка област – 2 знака)

Най-търсени ще са професионалистите в направление 34.Стопанско управление и администрация – с 24% от всички заявени специалисти със средно образование. Тук влизат професии като продавач-консултант, оперативен счетоводител, финансов отчетник, брокер и др. Следват специалистите от направление 52.Техника с 16% от потребностите, 81.Услуги за личността – с 11%, 54.Производство и преработка – с 10%. Заявените бъдещи потребности в близките 5 години от специалисти със средно образование нарастват спрямо 2022 г. с 65%. В Таблица 8 са представени десетте най-търсени професионални направления.

**Таблица 8**. Най-търсените от работодателите професионални направления за специалисти със средно образование през следващите 3-5 години

|  |  |  |
| --- | --- | --- |
| **Професионално направление** | **Потребност, брой**  **2023г.** | **Потребност, брой**  **2022г** |
| Търговия на едро и дребно | 26339 | 25256 |
| Хотелиерство, ресторантьорство и кетъринг | 15134 | 4978 |
| Строителство | 13920 | 11310 |
| Транспортни услуги | 10870 | 6519 |
| Маркетинг и реклама | 10692 | 4990 |
| Машиностроене, металообработване и металургия | 10548 | 8311 |
| Електротехника и енергетика | 9145 | 4002 |
| Моторни превозни средства, кораби и въздухоплавателни средства | 8906 | 3472 |
| Производствени технологии – дървесина, хартия, пластмаси и стъкло | 8521 | 5859 |
| Производствени технологии – текстил, облекло, обувки и кожи | 8511 | 3937 |
| Компютърни науки | 8477 | 3383 |
| Счетоводство и данъчно облагане | 8259 | 7747 |
| Здравни грижи | 7803 | 2757 |
| Хранителни технологии | 7321 | 4986 |
| Електроника, автоматика, комуникационна и компютърна техника | 6596 | 3076 |
| Растениевъдство и животновъдство | 6535 | 3519 |
| Администрация и управление | 6140 | 5048 |
| Секретарски и административни офис дейности | 4699 | 4270 |
| Химични продукти и технологии | 4500 | 506 |
| Градинарство (паркове и градини) | 4414 | 587 |

Сравнението по професионални направления на потребностите през последните 2 години показва съществено нарастване в някои от тях, като специалисти в професионални направления: химични продукти и технологии, компютърни науки, здравни грижи и др.

Търсенето на специалисти със средно и висше образование по сектори на икономиката според анкетите на проучването през 2023 г. е показано на фиг.10. На дясната скала е отчетено съотношението между специалисти с висше образование срещу тези със средно. При стойност 1 броят на търсените специалисти с висше образование е равен на търсените специалисти със средно образование. Най-осезателно 2,9 пъти по-често ще се търсят специалисти с висше образование в сектора на държавното управление, образованието и здравеопазването. В производствените сектори и тези с преобладаващо ръчен труд като индустрия и селско стопанство ще се търсят преимуществено специалисти със средно образование. В услугите, секторите: търговия, транспорт, хотелиерство и ресторантьорство, нуждите от специалисти със средно образование са два пъти повече от тези с висше образование. В строителството през следващите 3-5 години търсените специалисти с висше образование почти достигат числеността на тези със средно професионално. Това показва, че секторът изпитва недостиг на конструктори, проектанти, ръководители на строителни обекти. Секторът на операциите с недвижими имоти се ориентира по-скоро към специалисти със средно образование

Фиг.10 . Съотношение на нуждите от специалисти с висше образование към тези със средно по сектори на икономиката през следващите 3 – 5 години

# ІІІ. Резултати. Двумерни разпределения.

## Търсенето на работна сила по области

Двумерните разпределения дават възможност да се проследи разпределението на потребностите от работна сила в териториален план. Данните за обявените от работодателите общи потребности от специалисти с квалификация в определени професии, специалисти с висше образование или правоспособност и работници без специално изискване за квалификация са представени в таблица 9.

Работодателите от три области - Бургас, София столица и Варна заявяват близо 30% от всички търсени работници и специалисти следващите 12 месеца. В сравнение с предходната година работодателите в област Пловдив ще търсят с близо 6 хил. работници и служители по-малко тази година и отстъпват на четвърто място по дял на търсенето.

Областите с най-скромни нужди от персонал през следващата година ще са Видин, Монтана и Ямбол с 3 хиляди по-малко работници и специалисти. Търсенето на работна сила през следващите 12 месеца потвърждава факта на значителните дисбаланси на пазара на труда в страната. Големите индустриални центрове ще имат нужда в пъти повече от работна сила в сравнение с областите с ниска икономическа активност. Коефициентът на вариация по дисперсия на броя заявени потребности в 28-те области е 75%, което показва висока степен на регионални различия. Разликата между областите с най-много търсени работници и специалисти и тези с най-малко е 3 пъти. Спрямо търсенето през 2022 г. индикаторът за степен на регионални различия се свива с 8 пункта, от 83% на 75%.

**Таблица 9.** Разпределение на заявените потребности от работна сила по области

|  |  |  |
| --- | --- | --- |
| **Области** | **Потребност от работна сила  (брой)** | **Дял от всички потребности в страната, (%)** |
| Страната | 268928 | 100.0% |
| Бургас | 27405 | 10.2% |
| София-град | 26681 | 9.9% |
| Варна | 25707 | 9.6% |
| Пловдив | 18928 | 7.0% |
| Стара Загора | 15855 | 5.9% |
| Смолян | 14848 | 5.5% |
| Благоевград | 14842 | 5.5% |
| Кърджали | 10550 | 3.9% |
| Софийска | 10123 | 3.8% |
| Русе | 10091 | 3.8% |
| Търговище | 8686 | 3.2% |
| Велико Търново | 7978 | 3.0% |
| Габрово | 7410 | 2.8% |
| Враца | 7234 | 2.7% |
| Кюстендил | 6951 | 2.6% |
| Пазарджик | 6943 | 2.6% |
| Силистра | 5830 | 2.2% |
| Добрич | 5743 | 2.1% |
| Плевен | 4735 | 1.8% |
| Перник | 4527 | 1.7% |
| Хасково | 4491 | 1.7% |
| Ловеч | 4303 | 1.6% |
| Шумен | 4192 | 1.6% |
| Разград | 4065 | 1.5% |
| Сливен | 3999 | 1.5% |
| Ямбол | 3030 | 1.1% |
| Монтана | 2667 | 1.0% |
| Видин | 1114 | 0.4% |

В сравнение с година по-рано, се установява покачване на общата потребност от работна сила с 30,8% , като основно това се дължи на нарасналите нужди от специалисти с професионално образование – ръст с 41% спрямо 2022 г. В 23 от областите се отчита нарастване на търсенето спрямо резултатите от проучване W2\_2022, а в 5 – снижение. Областите с най-висок процент на нарастване на търсенето на работници и специалисти са Габрово - +207%, Търговище – +182,3%, Бургас – +165,1% и др. Снижение с -63.2% се отбелязва в област Видин, с -23.4% в област Пловдив, с -19.9% в област Софийска, с -13,4% в област Русе и с -6,4% в Кюстендилска. (виж фиг.11)

Фиг.11 Прираст на търсенето на работници и специалисти спрямо 2022 г.

На фиг.12 може да се проследи обявените потребности от работна сила в съответните области какъв дял от работна сила в областта съставляват и при каква регистрирана безработица. Така може да се прецени къде ще възникнат затруднения при осигуряване на търсените умения и къде се появява излишък от такива.

Ако условно разделим графиката на 4 квадранта с две прави – при безработица от 6% и заявени потребности от 20% от работната сила, то всички области се разполагат в три квадранта. В Североизточен квадрант попадат три области Смолян, Кърджали и Търговище. Характерно за тях е, че заявените потребности надхвърлят 20% от установената работната сила, като в същото време безработицата е по-висока от средната за страната, което сигнализира за структурна безработица. В Югоизточния квадрант на графиката попадат 13 области: Хасково, Плевен, Пазарджик, Сливен, Шумен, Благоевград, Ловеч, Враца, Силистра, Кюстендил, Разград, Монтана и Видин. При тях се наблюдава потребност от работна сила, заявена от работодателите, която е по-малко от 20% от икономически активното население на посочените области, и безработица между 6% и 15%. Квадрантът определя области с потенциал за развитие, в които търсенето на работна сила е слабо (с изключение на Благоевград). Тук попадат и областите Видин и Монтана, при които търсенето е символично и това обяснява високата безработица.

В Югозападния квадрант са съсредоточени областите, които определят облика на трудовия пазар в страната с 60% от заявените потребности. Той се характеризира с ниска безработица и търсене под 20% от икономически активното население. Заявените потребности от работна сила превишават 10 хил. на област. Ниската безработица в тези области сигнализира за поява на проблем при намирането на подходящи кандидати за заемане на търсените работни места. Такива проблеми могат да се появят в област София столица, Бургас, Варна, Пловдив и Стара Загора, където са заявени потребности от над 15 хил. места на област през следващите 12 месеца.

Северозападният квадрант остава празен, което показва, че в страната няма търсене, което да надхвърля 20% от работната сила при безработица по-ниска от средната за страната.

Областта с най-висока численост на заявени потребности е Бургас, където следващите 12 месеца работодателите ще се нуждаят от 27 405 работници и специалисти, като най-голямо ще е търсенето в сектора на строителството – 10 690, следван от услугите (търговия, транспорт, хотелиерство и ресторантьорство) – с 8 012 и държавно управление; образование; хуманно здравеопазване – с 5 041.

Областта с най-скромни потребности от работна сила през следващите 12 месеца е Видин, където работодателите са заявили нужда от 1 114 работници и специалисти с приоритет на сектора на професионалните дейности и научни изследвания; административни и спомагателни дейности – с 685 заявени работници и специалисти, следван от държавно управление; образование; хуманно здравеопазване – с 236 и селско, горско и рибно стопанство - със 192.

В областите от Югозападния клъстер на фиг.12 заявените потребности покриват нуждите на работодателите в средно 7 от 10 групи сектори на икономиката, докато в останалите два клъстера те са 5,5 от 10. Държавният сектор присъства в заявките на всички 28 области, а в по 27 области има заявени потребности от 27 сектора. Най-слабо ще е търсенето на специалисти в сектора на операциите с недвижими имоти, където работодатели само от две области заявяват потребности – Бургас и Стара Загора. Данни с разпределение на общите потребности от работна сила по области и сектори на икономиката са представени в таблица 11.

Фиг.12. Търсенето на работна сила по области в зависимост от равнището на безработица и коефициента на работните места

**Коефициент на търсене, %**

Добрич

Перник

Велико Търново

Варна

Ямбол

Пловдив

София(столица)

Кюстендил

**Равнище на регистрирана безработица, %**

Данните за числеността на търсената работна сила, равнището на безработица и коефициента на търсене по области са представени в таблица 10. Според разположението на областите в квадрантите на фиг.12 са формирани три клъстера: Много-добре развит трудов пазар, добре развит и с потенциал за развитие. Областите, които попадат в много-добре развития пазар се характеризират с висока численост на заявени потребности от работна сила (15хил.+), което говори за висока икономическа активност, ниска безработица (под 5%) и численост на икономически активното население, която определя нисък коефициент на търсене (Брой заявени потребности от работна сила/ Брой икономически активно население < 20%). При добре развития пазар областите се характеризират с безработица по-висока от средната за страната и с потребности, които също не превишават 20% от икономически активното население. По-високата безработица в този клъстер предполага по-голяма вероятност работодателите да намират кандидати с умения, подходящи за търсените позиции. Трите области в североизточния клъстер се открояват със сравнително високо търсене на кадри (средно около 10 хил.), което надвишава 20% от икономически активното население и безработица между 8% – 10%. Това е ситуация, в която недостатъчният брой на икономически активното население с голям дял безработни не съответства на изразената сравнително висока икономическа активност. Така структурната безработица в тези области ще наложат търсене на решение за удовлетворяване на търсенето чрез мерки насочени към преквалификация на безработни или внос на кадри от други области или чужбина.

**Таблица 10.** Позициониране на областите според заявените потребности като дял от работната сила и равнището на безработица ( много-добре развит трудов пазар, добре завит,

с потенциал за развитие )

|  |  |  |  |
| --- | --- | --- | --- |
| Област | Равнище на безработица, % | Коефициент на търсенето,% | Потребност от работна сила, (брой) |
| Бургас | 3.1% | 16.8% | 27405 |
| София-град | 1.6% | 4.0% | 26681 |
| Варна | 2.9% | 13.0% | 25707 |
| Пловдив | 4.1% | 6.8% | 18928 |
| Стара Загора | 4.0% | 12.5% | 15855 |
| Софийска | 4.9% | 10.1% | 10123 |
| Русе | 5.3% | 12.2% | 10091 |
| Габрово | 4.2% | 17.7% | 7410 |
| Добрич | 3.7% | 9.5% | 5743 |
| Перник | 3.9% | 9.0% | 4527 |
| Ямбол | 4.8% | 7.0% | 3030 |
| Благоевград | 9.3% | 12.0% | 14842 |
| Велико Търново | 5.1% | 9.3% | 7978 |
| Враца | 10.0% | 11.8% | 7234 |
| Кюстендил | 7.4% | 16.3% | 6951 |
| Пазарджик | 7.7% | 7.2% | 6943 |
| Силистра | 10.0% | 16.4% | 5830 |
| Плевен | 6.9% | 5.3% | 4735 |
| Хасково | 6.6% | 5.4% | 4491 |
| Ловеч | 9.4% | 10.1% | 4303 |
| Шумен | 9.3% | 6.6% | 4192 |
| Разград | 9.3% | 9.9% | 4065 |
| Сливен | 8.0% | 6.4% | 3999 |
| Монтана | 11.8% | 5.6% | 2667 |
| Видин | 14.3% | 4.1% | 1114 |
| Смолян | 9.6% | 35.8% | 14848 |
| Кърджали | 9.6% | 22.3% | 10550 |
| Търговище | 8.4% | 22.7% | 8686 |

**Таблица 11. Разпределение на потребностите от работна сила по области и сектори на икономиката**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Област** | **Държавно управление; образование; хуманно здравеопазване** | **Индустрия** | **Култура, спорт и развлечения, ремонт на домакински вещи и други** | **Операции с недвижими имоти** | **Професионални дейности и научни изследвания; административни и спомагателни** | **Селско, горско и рибно стопанство** | **Строителство** | **Създаване и разпространение на информация и творчески продукти;** | **Търговия, транспорт, хотелиерство и ресторантьорство** | **Финансови и застрахователни дейности** | **Потребности Total** |
| Бургас | 5041 | 2711 | 104 | 209 |  | 509 | 10649 | 170 | 8012 |  | **27405** |
| Варна | 4428 | 3212 | 822 |  | 828 | 411 | 3018 | 572 | 12415 |  | **25707** |
| Габрово | 2199 | 3395 | 95 |  | 508 |  |  | 95 | 1118 |  | **7410** |
| Добрич | 973 | 356 |  |  | 255 | 509 | 1698 |  | 1953 |  | **5743** |
| Перник | 269 | 2276 | 230 |  | 230 | 0 | 344 |  | 721 | 459 | **4527** |
| Пловдив | 2213 | 6619 | 558 |  |  | 836 | 1334 | 558 | 6533 | 279 | **18928** |
| Русе | 2965 | 3030 |  |  | 450 |  | 610 |  | 3035 |  | **10091** |
| Софийска | 705 | 4183 | 452 |  | 196 | 1560 | 589 |  | 2437 |  | **10123** |
| София-град | 2550 | 780 | 666 |  | 4747 |  | 7726 | 2039 | 5713 | 2459 | **26681** |
| Стара Загора | 1100 | 5260 |  | 328 | 535 | 438 | 2930 | 109 | 5155 |  | **15855** |
| Ямбол | 813 | 582 | 42 |  |  | 83 |  |  | 1038 | 472 | **3030** |
| Благоевград | 1583 | 7228 | 211 |  | 863 |  | 2852 |  | 2104 |  | **14842** |
| Велико Търново | 1810 | 2765 |  |  |  | 1259 | 309 | 50 | 1785 |  | **7978** |
| Видин | 236 |  |  |  | 686 | 192 |  |  |  |  | **1114** |
| Враца | 1640 | 3282 |  |  | 405 | 405 | 295 |  | 804 | 405 | **7234** |
| Кюстендил | 602 | 1101 |  |  |  | 2962 | 1522 |  | 764 |  | **6951** |
| Ловеч | 461 | 514 |  |  | 175 | 350 |  |  | 2803 |  | **4303** |
| Монтана | 268 | 820 | 78 |  |  | 313 | 406 |  | 547 | 234 | **2667** |
| Пазарджик | 509 | 3362 |  |  |  | 1040 |  |  | 1735 | 297 | **6943** |
| Плевен | 2435 | 687 |  |  | 98 | 195 | 293 |  | 930 | 98 | **4735** |
| Разград | 1973 | 974 |  |  | 380 | 422 | 0 |  | 317 |  | **4065** |
| Силистра | 4038 | 242 | 727 |  |  |  | 161 | 81 | 581 |  | **5830** |
| Сливен | 642 | 1639 |  |  |  | 39 | 530 |  | 1148 |  | **3999** |
| Хасково | 2479 | 915 | 498 |  |  |  | 299 |  | 299 |  | **4491** |
| Шумен | 506 | 2898 |  |  | 497 |  | 93 |  | 199 |  | **4192** |
| Кърджали | 299 | 8289 | 100 |  |  |  | 67 |  | 1795 |  | **10550** |
| Смолян | 1161 | 8902 |  |  |  | 834 | 714 |  | 3238 |  | **14848** |
| Търговище | 914 | 6154 | 190 |  | 570 |  | 477 |  | 190 | 190 | **8686** |
| **Grand Total** | **44810** | **82176** | **4773** | **537** | **11424** | **12356** | **36917** | **3674** | **67367** | **4893** | **268928** |

Най-търсените специалисти от списъка на СППОО, според отговорите на работодателите в регионален план са представени в Приложение 3. Така, най-търсена професия тази година, е професията машинен оператор. В 24 области от 28, работодателите са посочили, че ще търсят машинни оператори. Най-масово тази професия ще се търси в областите - Кърджали – с 39% от всички заявени потребности, Благоевград – с 26%, Перник – с 23%, Шумен – с 22%, Сливен – с 21%, Софийска – с 20%, Велико Търново – с 16%, Пловдив – с 13%, Пазарджик – с 11%.

Областите, в които ще се търсят най-голям спектър от специалности са Бургас и Варна с посочени 61 професии от списъка на СППОО. Следват областите - София-град – с 55 професии, Пловдив с 49, Смолян – с 41, Търговище – с 38 и др. Областите, в които са заявени ограничен брой специалности, са Видин – с 2 (икономист-информатик и работник растениевъдство), Добрич и Ямбол – с по 12 професии.

По 43 от специалностите от списъка не е постъпила нито една заявка. Такива специалности са например: Организатор по експлоатация в ж. п. инфраструктура, специалист компютърна анимация, организатор на автомобил транспорт и др. Регионалното представителство на търсените професии до голяма степен зависи и от икономическата дейност, в която оперират респондентите, попълнили анкета, представители на съответната област.

В приложената по-долу таблица са показани най-търсените професии, от които работодателите ще имат нужда следващите 12 месеца.

**Таблица 12. Най-търсени професии по области през следващите 12 месеца.**

|  |  |
| --- | --- |
| **Област** | **Десетте най-търсени професии от СППОО** |
| Благоевград | Машинен оператор; Шивач; Строител; Оператор в текстилно производство; Помощник в строителството; Пътен строител; Шлосер; Оператор в производство на обувни и кожено - галантерийни изделия; Работник в текстилно производство; Монтьор на транспортна техника |
| Бургас | Строител; Готвач; Сервитьор-барман; Строител – монтажник; Помощник в строителството; Шивач; Камериер; Социален асистент; Болногледач; Хлебар – сладкар. |
| Варна | Камериер; Готвач; Сервитьор-барман; Администратор в хотелиерството; Строител – монтажник; Портиер-пиколо; Социален асистент; Машинен оператор; Водач на МПС за обществен превоз; Монтьор на транспортна техника. |
| В. Търново | Машинен оператор; Готвач; Животновъд; Камериер; Шивач; Машинен монтьор; Търговски представител; Администратор в хотелиерството; Оператор на парни и водогрейни съоръжения; Социален асистент |
| Видин | Работник в растениевъдството; Икономист – информатик |
| Враца | Оператор в производството на облекло; Оператор в дървообработването; Здравен асистент; Оперативен счетоводител; Готвач; Сервитьор-барман; Машинен оператор; Дизайнер - Моден дизайн; Електротехник; Строителен техник |
| Габрово | Монтьор на железопътна техника; Социален асистент; Машинен оператор; Машинен техник; Търговски представител; Спедитор-логистик; Офис – секретар; Машинен монтьор; Програмист;  Шлосер. |
| Добрич | Строител; Сервитьор-барман; Готвач; Работник в растениевъдството; Болногледач; Оператор в дървообработването; Озеленител; Заварчик;  Техник на енергийни съоръжения и инсталации  Електротехник. |
| Кърджали | Машинен оператор; Шлосер; Оператор в дървообработването; Заварчик; Организатор в дървообработването и производството на мебели; Оператор в производството на облекло;  Хлебар – сладкар; Камериер; Офис – секретар;  Работник в хранително - вкусовата промишленост |
| Кюстендил | Шивач; Оператор в дървообработването; Офис – секретар; Работник в дървообработването; Помощник в строителството; Дизайнер - Моден дизайн; Оперативен счетоводител; Строител – монтажник; Електротехник; Машинен техник |
| Ловеч | Организатор в дървообработването и производството на мебели; Работник в дървообработването; Касиер; Работник в животновъдството; Финансист; Оператор в дървообработването; Офис – секретар; Машинен техник; Монтьор на транспортна техника;  Електромонтьор. |
| Монтана | Оператор в дървообработването;  Работник в заведенията за хранене и развлечения; Работник в хранително - вкусовата промишленост; Оператор в хранително - вкусовата промишленост; Сервитьор-барман; Строител – монтажник; Икономист; Сътрудник в бизнес – услуги; Машинен оператор; Търговски представител. |
| Пазарджик | Машинен оператор; Сервитьор-барман; Лаборант  Готвач; Работник в дървообработването; Работник в заведенията за хранене и развлечения; Електротехник; Леяр; Ресторантьор;  Оператор в дървообработването. |
| Перник | Машинен оператор; Шлосер; Монтьор на транспортна техника; Заварчик; Машинен техник; Строител – монтажник; Оперативен счетоводител; Стругар; Офис – секретар; Касиер. |
| Плевен | Касиер; Помощник – възпитател; Машинен оператор; Оперативен счетоводител; Водач на МПС за обществен превоз; Работник в дървообработването; Снабдител; Козметик; Строител; Строителен техник. |
| Пловдив | Машинен оператор; Готвач; Шивач; Оператор в производството на облекло; Водач на МПС за обществен превоз; Строител; Леяр; Оперативен счетоводител; Заварчик; Монтьор на транспортна техника. |
| Разград | Озеленител; Оператор в производството на облекло; Работник в озеленяването; Работник в хранително - вкусовата промишленост; Оператор на компютър; Социален асистент; Болногледач; Оператор в хранително - вкусовата промишленост; Машинен оператор; Офис – секретар. |
| Русе | Шивач; Машинен оператор; Болногледач; Работник в озеленяването; Охранител; Здравен асистент; Строител; Снабдител; Готвач;  Работник в хранително - вкусовата промишленост |
| Силистра | Болногледач; Социален асистент; Работник в озеленяването; Озеленител; Работник в горското стопанство; Заварчик; Деловодител; Шлосер; Електротехник; Помощник в строителството. |
| Сливен | Машинен оператор; Шивач; Водач на МПС за обществен превоз; Офис – мениджър; Работник в хранително - вкусовата промишленост; Оператор в текстилно производство; Моделиер - технолог на облекло; Строителен техник; Строител; Строител – монтажник. |
| Смолян | Шивач; Машинен оператор; Работник в дървообработването; Работник в полимерните производства; Електротехник; Оператор в дървообработването; Оператор в текстилно производство; Сервитьор-барман; Озеленител;  Водач на МПС за обществен превоз. |
| София-град | Строител – монтажник; Оперативен счетоводител; Асистент на лекар по дентална медицина; Офис – мениджър; Електротехник;  Касиер; Офис – секретар; Козметик; Фризьор;  Търговски представител. |
| Софийска | Машинен оператор; Готвач; Растениевъд; Сервитьор-барман; Оператор в производство на обувни и кожено - галантерийни изделия; Оператор в дървообработването; ; Работник в дървообработването; Заварчик; ; Охранител;  Машинен техник. |
| Стара Загора | Водач на МПС за обществен превоз; Строител; Готвач; Охранител; Шивач; Машинен оператор;  Работник в хранително - вкусовата промишленост; Сервитьор-барман; Хлебар – сладкар; Електротехник. |
| Търговище | Оператор в производството на облекло; Оперативен счетоводител; Шивач; Оператор в текстилно производство; Стругар; Организатор в дървообработването и производството на мебели; Работник в озеленяването; Работник в полимерните производства; Моделиер - технолог на облекло; Машинен оператор. |
| Хасково | Шивач; Машинен монтьор; Организатор в дървообработването и производството на мебели; Озеленител; Електротехник; Машинен техник; Офис – мениджър; Монтьор на електронна техника; Монтьор на енергийни съоръжения и инсталации; Работник в озеленяването. |
| Шумен | Машинен оператор; Работник в керамичното производство; Работник в озеленяването; Работник в хранително - вкусовата промишленост; Електромонтьор; Помощник – възпитател; Строител; Касиер; Електротехник;  Икономист. |
| Ямбол | Сервитьор-барман; Машинен оператор; Касиер;  Шивач; Готвач; Оперативен счетоводител; Търговски представител; Работник в дървообработването; Охранител; Помощник – възпитател. |

Преобладават професии обслужващи преработващата промишленост – шивачи, оператори на машини в текстилната промишленост, заварчици, машинни техници. Работодателите в много области ще имат нужда и от оперативни счетоводители, касиери, строители, професии характерни за сектор хотелиерство и ресторантьорство, като сервитьор-барман, готвач, работник в заведенията за хранене и др.

При допитването за специалистите с висше образование или професии изискващи правоспособност най-много професии са заявили работодателите в големите промишлени области. В област София-град те са най-много - 28 професии (от 36, посочени в списъка), следват Варна – с 23, Бургас, Пловдив и Хасково – с по 17 , Стара Загора и Русе с по 16 и др. Областите с най-малко заявени професии, изискващи висше образование или правоспособност са Видин и Кюстендил – с по 4.

При заявките за работници без специална квалификация най-пълно покритие по сектори се наблюдава в област София-град със заявки във всички 8 сектора. Следват областите Софийска – с търсене в 6 от секторите, Пловдив и Варна - в 5. Най-слабо е представителството на неквалифицираните работници по сектори в областите: Ямбол, Видин и Перник с по 1 сектор. Всички данни за търсените специалисти и работници по области и сектори на икономиката може да намерите в Приложение 3.

Затруднения при намиране на кадрите, посочени че ще са им нужни следващите 12 месеца срещат повече от половината работодатели в 22 от 28 области. Най-тежко е положението в област Враца, където 87% от работодателите съобщават за затруднения, като най-често споменаваното е липса на достатъчна квалификация (образование) на кандидатите (в 62,9% от случаите). Следват областите, Търговище – със затруднения при 81% от работодателите, Добрич и Кюстендил – при 77%, Варна и Стара Загора – при 74% и др. Най-честата причина за затрудненията при намиране на персонал, която работодателите съобщават, е липсата на достатъчна квалификация (образование) на кандидатите. Работодатели от 18 области посочват на първо място тази причина за затруднение при намирането на персонал. Работодателите от област Габрово, Шумен, Перник и Видин посочват на първо място липсата на мотивация за работа у кандидатите, като главна причина за трудния подбор, а тези от област Благоевград, Кърджали, Сливен, Силистра и Русе - липса на кадри като цяло. В Приложение 3 може да намерите данни за всички области.

В таблица 13 са представени данните за 5-те професии, за които работодателите в различните области срещат най-големи затруднения при намиране на нужните им специалисти.( *Q7.2. За коя от посочените професии смятате, че имате най-големи затруднения в намирането на работна сила?*)

**Таблица 13.** Професии, за които работодателите срещат затруднения да намерят нужните им специалисти

|  |  |  |  |  |  |
| --- | --- | --- | --- | --- | --- |
| **Област** | **Професия 1** | **Професия 2** | **Професия 3** | **Професия4** | **Професия 5** |
| Благоевград | Водач на МПС за обществен превоз | Машинен оператор | Машинен монтьор | Заварчик | Маникюрист-педикюрист |
| Бургас | Готвач | Строител | Шивач | Работник в дървообработването | Машинен оператор |
| Варна | Продавач – консултант | Строител – монтажник | Сътрудник в бизнес - услуги | Готвач | Машинен оператор |
| Велико Търново | Техник – механизатор | Готвач | Машинен оператор | Продавач – консултант | Касиер |
| Видин | Машинен оператор | Лаборант |  |  |  |
| Враца | Моделиер - технолог на облекло | Шивач | Оперативен счетоводител | Асистент на лекар по дентална медицина | Работник в дървообработването |
| Габрово | Оператор на компютър | Спедитор-логистик | Машинен техник | Строител – монтажник | Хлебар – сладкар |
| Добрич | Сервитьор-барман | Работник в растениевъдството | Готвач | Работник в дървообработването | Строител |
| Кърджали | Продавач – консултант | Хлебар – сладкар | Работник в дървообработването | Оператор в дървообработването | Камериер |
| Кюстендил | Строител – монтажник | Продавач – консултант | Офис – секретар | Техник - технолог в хранително - вкусовата промишленост | Дизайнер - Моден дизайн |
| Ловеч | Оперативен счетоводител | Организатор в дървообработването и производството на мебели | Животновъд | Готвач | Оператор в дървообработването |
| Монтана | Оператор в дървообработването | Заварчик | Строител – монтажник | Сервитьор-барман | Офис – мениджър |
| Пазарджик | Сервитьор-барман | Хлебар – сладкар | Работник в дървообработването | Леяр | Работник в растениевъдството |
| Перник | Оперативен счетоводител | Строител | Монтьор на транспортна техника | Оператор на компютър | Шлосер |
| Плевен | Водач на МПС за обществен превоз | Машинен оператор | Оперативен счетоводител | Строител | Касиер |
| Пловдив | Готвач | Шивач | Машинен оператор | Заварчик | Асистент на лекар по дентална медицина |
| Разград | Сътрудник в бизнес - услуги | Работник в хранително - вкусовата промишленост | Шивач | Оператор в хранително - вкусовата промишленост | Готвач |
| Русе | Шивач | Продавач – консултант | Оператор в дървообработването | Оператор в текстилно производство | Болногледач |
| Силистра | Продавач – консултант | Хлебар – сладкар | Заварчик | Деловодител | Художник – изящни изкуства |
| Сливен | Продавач – консултант | Водач на МПС за обществен превоз | Шивач | Строителен техник | Касиер |
| Смолян | Шивач | Водач на МПС за обществен превоз | Хлебар – сладкар | Работник в дървообработването | Касиер |
| София-град | Асистент на лекар по дентална медицина | Продавач – консултант | Строител – монтажник | Оперативен счетоводител | Хлебар – сладкар |
| Софийска | Машинен оператор | Озеленител | Готвач | Строител – монтажник | Работник в заведенията за хранене и развлечения |
| Стара Загора | Готвач | Водач на МПС за обществен превоз | Работник в хранително - вкусовата промишленост | Продавач – консултант | Оператор в дървообработването |
| Търговище | Икономист | Продавач – консултант | Сервитьор-барман | Касиер | Моделиер - технолог на облекло |
| Хасково | Организатор в дървообработването и производството на мебели | Монтьор на енергийни съоръжения и инсталации | Оператор на парни и водогрейни съоръжения | Оперативен счетоводител | Шивач |
| Шумен | Касиер | Машинен оператор | Работник в керамичното производство | Готвач | Продавач – консултант |
| Ямбол | Готвач | Продавач – консултант | Сервитьор-барман | Машинен оператор | Шивач |

Както и в предходните проучвания, затруднения за намиране на персонал работодателите в почти всички области срещат при готвачите, продавач – консултантите, водачите на МПС за обществен превоз, оперативните счетоводители, сервитьор-барманите, шивачите, машинните оператори, асистентите на лекар по дентална медицина, икономистите, касиерите и др. Като най-честата причина за затрудненията работодателите посочват липсата на достатъчна квалификация (образование) на кандидатите – в 37,8% от отговорите.

## Търсенето на работници и специалисти по сектори на икономиката

Търсенето на специалисти със средно и висше образование, както и на работници без квалификация по сектори на икономиката е представено на фиг.13. Най-голямо търсене на работници и специалисти през следващите 12 месеца се очаква в индустрията, където ще се търсят общо 82 176 души или 30,6% от всички заявени потребности. В търговия, транспорт, хотелиерство и ресторантьорство ще се търсят 67 367 или 25,1% от всички заявени потребности, а в държавно управление, образование, здравеопазване и социални дейности – 44 810 - 16,7%. В индустрията ще се търсят шивачи, машинни оператори шофьори машинни инженери и работници в преработващата промишленост. В търговията, транспорта, хотелиерството и ресторантьорството ще имат нужда от 12 313 неквалифицирани работници, като голяма част от тях ще усвояват професията на продавач-консултант, близо 3 хил. водачи на МПС, 7 600 готвачи, 6 300 сервитьор-бармани и 4 300 камериери ще търсят в хотелиерството и ресторантьорството. Данните за търсенето по сектори и професии са представени в Приложение 2.

Фиг.13 Заявени потребности от работна сила по сектори на икономиката

## Търсенето на кадри с висше образование през следващите 3 – 5 години по области

Търсенето на специалисти с висше образование през следващите от 3 до 5 години в регионален план покрива на 100% изброените в анкетата области на висшето образование, като най-пълно са представени областите – София-град – със 100,0% от специалностите или 83 специалности от 83. Следват областите: Благоевград – с 44,6% или 37 специалности, Пловдив, Варна и Русе – с 42,2% или 35 специалности, Търговище – с 38,6% или 32 специалности.. Най-слабо покритие има при заявения интерес в областите Видин, с едва 8.4% от предложените специалности и Кюстендил и – 12,0%.

От областите на висшето образование с най-широко търсене в регионален план (като изключим други извън изброените) се открояват професионално направление Педагогика, посочена като необходима във всички 28 области на страната. Следват: Икономика – в 26 области, Медицинска сестра и Администрация и управление – в 25 области, Информатика и компютърни науки и Електротехника, електроника и автоматика – в 23 области, Машинно инженерство и Медицина – в 22 области и др. 13 специалности са посочени само от работодателите в една област, сред тези специалности са: Социология, антропология и науки за културата, Религия и теология, Политически науки, Инспектор по обществено здраве \* , Теория на изкуствата, и др.

Висшисти в професионално направление Информатика и компютърни науки ще са най-търсени от работодателите след 3-5 години в областите София-град, Габрово и Стара Загора, съответно с 8 384, 1 004 и 946 души. Не са отчетени потребности от висшисти по информатика и компютърни науки в 5 области - Видин, Монтана, Враца, Кюстендил и Пазарджик. Броят на заявените потребности в направления „Информатика и компютърни науки“, „Електротехника, електроника и автоматика“ и „Комуникационна и компютърна техника“, които са в основата на Индустрия 4.0 нараства спрямо потребностите, заявени през 2022 г. с 10 045 (+55%).

Икономисти ще се търсят в 26 от 28 области. Не са заявили потребност работодателите от област Видин и област Пазарджик. Най-голям е делът на икономистите в област Перник – 21% от всички потребности на специалисти с висше образование, следва област Ловеч – с 20% и област Шумен – с 15%. Спрямо заявките от проучване 2022 г. броят на заявените потребности от икономисти през 2023 г. нараства с 67%. Търсените специалистите от направление Икономика и Администрация и управление съставляват общо 10,0% от заявените нужди на работодателите от специалисти с висше образование в близките 3 до 5 години. Отчита се лек спад на дела им от общите потребности от висшисти с 1,2 пункта спрямо заявените при проучване 2022 г.

Във всичките предложени 20 специалности в област медицина и здравни грижи са заявени нужди през следващите 3 – 5 години от 40 048 подготвени специалисти. Това са 16,5% от всички заявени потребности от висшисти. Във всички 28 области работодателите заявяват потребност от специалисти по медицина, фармация, дентална медицина и здравни грижи. Като численост, нуждите са най-големи в големите области – София-град – 13 110, Варна - 3 781, Русе – 2 973, Пловдив -2 510. Но и в по-малките, като Благоевград, Враца и Велико Търново числеността на необходимите здравни специалисти наброява малко над 1 800.

## Търсенето на кадри със средно образование през следващите 3 – 5 години по области

От предложения в анкетата списък с 39 професионални направления на средното образование (всички с изключение на Религия, Библиотечно-информационни науки и архивистика и Науки за земята) работодателите посочват нужда от подготвени кадри през следващите 3-5 години в размер на 244 705 лица. Дадени са заявки във всички предложени направления, като най-много са заявените потребности по направление 341.Търговия на едро и дребно с 10,8% от всички, а най-слабо ще е търсенето на специалисти по направление 544.Минно дело, проучване и добив на полезни изкопаеми с 0,2% дял. Нужните специалистите по направления 523.Електроника, автоматика, комуникационна и компютърна техника, които са гръбнакът на дигиталния преход през следващите 5 години са общо 6 596 или едва 2,7% от всички заявени потребности от специалисти. Тази сравнително скромна численост на търсените компютърни техници говори за все още колебливи стъпки на бизнеса към дигиталния преход. Наличие на заявени потребности в специалисти предоставящи услуги на населението, които са в пъти повече от тези за специалисти поддръжка на интелигентни устройства за предоставяне на услуги потвърждава тази хипотеза. Данните за общите потребности по професионални направления са представени в таблица 14.

**Таблица 14.** Заявени потребности от специалисти със средно образование

|  |  |  |  |
| --- | --- | --- | --- |
| Код | Професионално направление от СППОО | Брой заявени потребности | Дял от всички заявени кадри със средно образование |
| 341 | Търговия на едро и дребно | 26339 | 10.8% |
| 342 | Маркетинг и реклама | 10692 | 4.4% |
| 343 | Финанси, банково и застрахователно дело | 2711 | 1.1% |
| 344 | Счетоводство и данъчно облагане | 8259 | 3.4% |
| 345 | Администрация и управление | 6140 | 2.5% |
| 346 | Секретарски и административни офис дейности | 4699 | 1.9% |
| 347 | Трудов живот | 895 | 0.4% |
| 481 | Компютърни науки | 8477 | 3.5% |
| 482 | Приложна информатика | 1115 | 0.5% |
| 521 | Машиностроене, металообработване и металургия | 10548 | 4.3% |
| 522 | Електротехника и енергетика | 9145 | 3.7% |
| 523 | Електроника, автоматика, комуникационна и компютърна техника | 6596 | 2.7% |
| 524 | Химични продукти и технологии | 4500 | 1.8% |
| 525 | Моторни превозни средства, кораби и въздухоплавателни средства | 8906 | 3.6% |
| 541 | Хранителни технологии | 7321 | 3.0% |
| 542 | Производствени технологии – текстил, облекло, обувки и кожи | 8511 | 3.5% |
| 543 | Производствени технологии – дървесина, хартия, пластмаси и стъкло | 8521 | 3.5% |
| 544 | Минно дело, проучване и добив на полезни изкопаеми | 565 | 0.2% |
| 581 | Архитектура, урбанизъм и геодезия | 1353 | 0.6% |
| 582 | Строителство | 13920 | 5.7% |
| 621 | Растениевъдство и животновъдство | 6535 | 2.7% |
| 622 | Градинарство (паркове и градини) | 4414 | 1.8% |
| 623 | Горско стопанство | 2422 | 1.0% |
| 624 | Рибно стопанство | 806 | 0.3% |
| 640 | Ветеринарна медицина | 3831 | 1.6% |
| 723 | Здравни грижи | 7803 | 3.2% |
| 724 | Дентална медицина и зъботехника | 3697 | 1.5% |
| 725 | Медицинска диагностика и лечебни технологии | 2185 | 0.9% |
| 726 | Терапия и рехабилитация | 1459 | 0.6% |
| 762 | Социална работа и консултиране | 1534 | 0.6% |
| 811 | Хотелиерство, ресторантьорство и кетъринг | 15134 | 6.2% |
| 812 | Пътувания, туризъм и свободно време | 2536 | 1.0% |
| 813 | Спорт | 2125 | 0.9% |
| 814 | Услуги за дома | 2661 | 1.1% |
| 815 | Фризьорски и козметични услуги | 3424 | 1.4% |
| 840 | Транспортни услуги | 10870 | 4.4% |
| 851 | Технологии за опазване на околната среда | 2204 | 0.9% |
| 861 | Сигурност | 2464 | 1.0% |
| 863 | Военно дело и отбрана | 2271 | 0.9% |
|  | Други | 17119 | 7.0% |
|  | **Всичко заявени потребности от специалисти** | **244705** | **100.0%** |

В регионален план, търсените специалисти със средно образование за следващите 3-5 години са класирани по дял на заявени потребности, отнесени към броя на активните предприятия по области в таблица 15. С дял от 138,6% се откроява заявената потребност в област Смолян. Този резултат говори за остра нужда от средни специалисти, както за попълване на текучество, така и за появата на нови работни места. Потвърждение за наличие на структурна безработица в област Смолян прозира и от резултата на фиг.12, където област Смолян е заела позиция в най-отдалечения ъгъл на североизточен квадрант с безработица близа до 10-те процента и потребност от работна сила малко под 15 хиляди.

Най-слабо ще се нуждаят от професионалисти в изпълнението в областите Шумен, Ямбол и Видин, където на всеки 100 предприятия се падат под 20 заявени потребности от специалисти със средно образование.

**Таблица 15.** Потребности от специалисти със средно образование по области

|  |  |  |
| --- | --- | --- |
| Област | Заявени потребности  (брой) | Потребност за всеки 100 активни предприятия (брой) |
| Благоевград | 12324 | 60 |
| Бургас | 16347 | 58 |
| Варна | 17102 | 56 |
| Велико Търново | 3461 | 33 |
| Видин | 624 | 21 |
| Враца | 3130 | 52 |
| Габрово | 2053 | 34 |
| Добрич | 3939 | 46 |
| Кърджали | 3327 | 62 |
| Кюстендил | 2980 | 48 |
| Ловеч | 2145 | 37 |
| Монтана | 1441 | 30 |
| Пазарджик | 4054 | 38 |
| Перник | 3132 | 56 |
| Плевен | 3501 | 35 |
| Пловдив | 20475 | 53 |
| Разград | 1477 | 33 |
| Русе | 5385 | 47 |
| Силистра | 2879 | 70 |
| Сливен | 2215 | 31 |
| Смолян | 7543 | 139 |
| София-град | 93233 | 82 |
| Софийска | 7598 | 74 |
| Стара Загора | 15305 | 99 |
| Търговище | 3953 | 94 |
| Хасково | 2889 | 25 |
| Шумен | 1121 | 16 |
| Ямбол | 1072 | 20 |

Търсенето на професионалисти със средно образование по различните професионални направления и области може да се проследи от данните в Приложение 4.

# **Основни изводи:**

Проучването на потребностите на работодателите от работна сила през 2023 г. се провежда за първа година по нова методика, веднъж годишно за разлика от предходните. Този подход показа своите предимства още при реализацията, когато беше отчетена рекордна норма на отговоряемост на респондентите от всички досега провеждани анкетирания – 42,6%. Най-съществен е напредъкът в област София-град, където са отчетени 1 104 реални анкети и норма на отговоряемост от 32,4%, при най-много 808 успешни анкети от проучванията, провеждани минали години и норма от 25,7%.

Претеглените данни от анкетното проучване с голяма вероятност определят нужда от **268 928** работници и специалисти, с умения и знания в различни професионални направления. Това е близо 9,2% от заетата в момента работна сила (2 914 300 заети лица[[5]](#footnote-5) през второ тримесечие на 2023 г.) . В сравнение със средните резултатите от проучванията през 2022 г. се наблюдава нарастване на заявените потребности от работна сила с 20,8% или с 46 485 работници и специалисти повече. След спада в търсенето на работна сила през 2020 г., 2021 г. и 2022 г., дължащ се на негативните последици от COVID-19 пандемията и последвалите я кризи породени от войната в Украйна, като висока инфлация и високи цени на енергийните носители, отчитаме промяна в тенденцията към покачване на търсената работна сила. Спрямо средните стойности за рекордната по заетост 2019 г. търсенето през 2023 г. вече е на 83% от това през 2019 г.

Други по-важните констатации са както следва:

* **55 300** фирми ще наемат нов персонал през следващите 12 месеца. В сравнение с допитването преди година през септември-октомври 2021 г. техният брой се е свил с 1 228 или с 2,6%.
* През следващите 12 месеца ще се търсят **161 482** специалисти с квалификация, като най-търсени ще са: **521030.Машинен оператор** (професии от единични групи: 7223; 7224-2009; 7224-2010; 7224-2011; 8121 и 7212), **542110.Шивач** (професии от единични групи: 7318-1006; 7531-1003; 7531-1012; 7533-1014; 7533-1010), **811070.Готвач** (професии от единични групи: 3434-2001; 3434-2003; 5120-2001; 5120-2003), **582030.Строител** (група професии от 7111 до 7124), **811080.Сервитьор-барман** (професии от единични групи: 5132-2001; 5131-2001; 5131-2002; 5131-2004), 542050.Оператор в производствата на облекло (професии от единични групи: 7531, 8153; 7532-2002; 7532-2003; 7532-2006; 8153-2006) и др. Спрямо средния брой от двете проучвания през 2022 г. броят на потребностите от професионалисти със средно образование нараства с 34.7% или с 41 568.
* От други **58 332** специалисти с правоспособност или висше образование ще се нуждае българският бизнес, като десетте най-търсени ще са: Медицинска сестра; Лекар; Учител; Инженер електро; Преподавател; Оператор на металорежещи машини; Педагогически специалист; Инженер строителен; Специалист ТРЗ; В сравнение с година по-рано броят на търсените специалисти с висше образование или правоспособност нараства с 12 378 или с 22.7%.
* **49 113** работници без специалност ще са нужни в различните сектори на икономиката през следващите 12 месеца, като също се отчита нарастване на търсенето на годишна база с 1 013 позиции или с 2,1%.
* Най-голямо търсене на работници и специалисти през следващите 12 месеца се очаква **в индустрията**, където ще се търсят общо **82 176** души или 30.6% от всички заявени потребности. В търговия, транспорт, хотелиерство и ресторантьорство ще се търсят 67 367 или 25,1% от всички заявени потребности, а в държавно управление, образование, здравеопазване и социални дейности – 44 810 или 16,7%. .
* Намалява делът на работодателите, заявяващи, че ще срещат трудности при намиране на нужните им специалисти и работници - от 74,3% средно за 2022 г. на 63,8% през 2023 г.
* Най-често споменаваната причина за проблеми при осигуряване на персонал е липса на достатъчна квалификация (образование) на кандидатите – в 37,8% от случаите.
* Обучението на работното място е най-често предпочитаната форма за решаване на проблемите с недостатъчните умения на търсените от работодателите кадри, споделена от 42,8% от тях.
* Най-сериозни затруднения работодателите срещат при намиране на готвачи, продавач-консултанти, машинни оператори, шивачи, водачи на МПС за обществен превоз, строители-монтажници, оперативни счетоводители и др. Съставът на най-трудните за намиране професионалисти остава почти без промяна през последните 5 години.
* През следващите 3-5 години ще се търсят общо **243 222** специалисти с висше образование. Най-търсени ще бъдат специалистите от професионално направление: Архитектура, строителство и геодезия – с 18 512 подготвени специалисти, следват, тези в направление Здравни грижи (медицински сестри, акушерки, лаборанти и др.) – със 17 949 специалисти, Икономика – с 14 507, Педагогика – с 13 801, Информатика и компютърни науки -13 578 и др.
* През следващите 3 -5 години ще има нужда и от **244 705** специалисти със средно образование. Най-често ще се търсят специалисти от професионално направление Търговия на едро и дребно (продавач-консултанти, търговски представители). Следват тези от направления: Хотелиерство, ресторантьорство и кетъринг (готвачи, сервитьори-бармани, камериери, администратори хотели и др.), Строителство; Транспортни услуги.
* Областта, в която работодателите ще се търсят най-много работници и специалисти е Бургас с потребност от 27 405 работници и специалисти или 10,2% от всички заявени потребности в страната. Следват София-столица – с 26 681 (9,9%), Варна – с 25 707 (9,6%) и Пловдив – с 18 928 (7,0%) .
* В 21 от 28 области заявените потребности от работна сила превишават броя на регистрираните безработни в тези области. Сред тях са Габрово – превишение със 76,3%, Бургас – със 74,9%, Варна – със 73,8%, Смолян – със 71,0% и др. Областите, в които няма да се усещат негативните последици от липса на достатъчно свободна работна сила са Видин, Монтана, Шумен, Плевен, Сливен и Хасково.
* В сравнение с резултатите от изследването преди година (средни стойности от двете проучвания) общата потребност от работна сила през 2023 г. нараства с 20,9%, като в 23 от областите се отчита ръст на потребностите от работна сила спрямо предходната година. Най-съществено нарастват нуждите от работници и специалисти в област Смолян – 2.8 пъти, Следват, Габрово и Търговище – 2,6 пъти. На другия полюс е област Видин, където потребностите се свиват двойно спрямо 2022 г. Намаление се отчита още в областите София-град с -1,7 пъти, Плевен с -1,2%, Софийска и Пловдив – с -1,1 пъти.

# **ПРИЛОЖЕНИЯ:**

<https://www.az.government.bg/pages/pages-prouchvane-potrebnosti-rabotna-sila/>

Приложение 1: Едномерни разпределения (претеглени данни);

Приложение 2: Двумерни разпределения по сектор на дейност (претеглени данни);

Приложение 3: Двумерни разпределения по области (претеглени данни);

Приложение 4: Двумерни разпределения по големина на предприятието (претеглени данни)

1. Данните за генералната съвкупност на предприятията в България са предоставени от Националния статистически институт и се отнасят за 2021 година. С оглед постигането на целевия брой на интервюираните предприятия в изследването – 4000, обемът на извадката е увеличен 2,5 пъти, поради преустановяването на дейност на немалка част от предприятията в България през периода, свързан с Пандемичната криза. [↑](#footnote-ref-1)
2. Норма на отговаряемост се изчислява като броя на реалните интервюта за дадена област се раздели на броя предприятия от списъка с предприятия за анкетиране през 2023 г. за същата област. [↑](#footnote-ref-2)
3. Под „успеваемост“ тук се има предвид броят реално завършени анкети, съпоставен с целевия брой анкети. [↑](#footnote-ref-3)
4. <https://esco.ec.europa.eu/bg> [↑](#footnote-ref-4)
5. https://www.nsi.bg/sites/default/files/files/pressreleases/LFS2022q3\_GXRYNY8.pdf [↑](#footnote-ref-5)